หุ้นยุโรปปิดพุ่งรับมุมมองบวกเศรษฐกิจสหรัฐฯ-อังกฤษ
ตลาดหุ้นยุโรปปิดพุ่งขึ้นเมื่อคืนนี้ (9 ส.ค.) เนื่องจากนักลงทุนยังคงมีมุมมองที่เป็นบวกต่อแนวโน้มเศรษฐกิจสหรัฐ หลังจากมีข้อมูลบ่งชี้ถึงการจ้างงานที่แข็งแกร่งในประเทศ รวมทั้งมุมมองบวกที่มีต่อทิศทางเศรษฐกิจของอังกฤษ หลังจากที่ธนาคารกลางอังกฤษประกาศใช้มาตรการกระตุ้นเศรษฐกิจในการประชุมเมื่อสัปดาห์ที่ผ่านมา
10 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.1% ปิด (9 ส.ค.) ที่ 341.38 จุด ซึ่งเป็นการปรับตัวขึ้นแข็งแกร่งสุดนับตั้งแต่วันที่ 12 ก.ค.ปีนี้, ดัชนี CAC-40 ตลาดหุ้นฝรั่งเศสปิดที่ 4,468.07 จุด เพิ่มขึ้น 52.61 จุด หรือ 1.19%, ดัชนี DAX ตลาดหุ้นเยอรมันปิดที่ 10,692.90 จุด พุ่งขึ้น 260.54 จุด หรือ 2.50% และดัชนี FTSE 100 ตลาดหุ้นลอนดอนปิดที่ 6,851.30 จุด เพิ่มขึ้น 42.17 จุด หรือ 0.62%
ตลาดหุ้นยุโรปปิดบวกติดต่อกัน 5 วันทำการเมื่อคืนนี้ เนื่องจากนักลงทุนยังคงขานรับรายงานที่ระบุว่า ตัวเลขการจ้างงานนอกภาคเกษตรเดือนก.ค.ของสหรัฐพุ่งขึ้น 255,000 ตำแหน่ง สูงกว่าที่นักวิเคราะห์คาดว่าจะเพิ่มขึ้นเพียง 180,000 ตำแหน่ง
นอกจากนี้ มาตรการกระตุ้นเศรษฐกิจของธนาคารกลางอังกฤษยังคงเป็นปัจจัยหนุนตลาดหุ้นยุโรปอย่างต่อเนื่อง โดยเมื่อวันพฤหัสบดีที่ 4 ส.ค.ที่ผ่านมา ธนาคารกลางอังกฤษมีมติปรับลดอัตราดอกเบี้ยลง 0.25% สู่ระดับ 0.25% ซึ่งเป็นระดับต่ำสุดเป็นประวัติการณ์ พร้อมกับเพิ่มวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) อีก 6 หมื่นล้านปอนด์
หุ้นธนาคาร Mediobanca ของอิตาลี พุ่งขึ้น 8.8% ขานรับผลประกอบการที่ดีเกินคาด อย่างไรก็ตาม หุ้นรอยัล แบงก์ ออฟ สก็อตแลนด์ ร่วงลง 7.2% หลังจากธนาคารเปิดเผยตัวเลขขาดทุนในช่วงครึ่งแรกของปีนี้ มูลค่า 2.05 พันล้านปอนด์